Protocolul de constituire a alianţei Dreapta Unită – USR, PMP şi Forţa Dreptei-, pentru participarea la alegerile din 9 iunie (locale și europarlamentare) a fost depus, sâmbătă, la Biroul Electoral Central (BEC).
USR, PMP şi Forţa Dreptei vor candida în comun atât la alegerile europarlamentare, cât şi cele locale din 9 iunie, în ciuda încercărilor de blocaj din partea PSD şi PNL, anunță un comunicat al USR.
Sloganul Alianţei Dreapta Unită pentru alegerile de pe 9 iunie este "Nu îi lăsa să-ţi fure viitorul. Alege România modernă!".
"În aceeaşi zi, reprezentanţii puterii PSD/PNL au comis deja un prim abuz: respingerea reprezentantului PMP în Biroul Electoral Central fără temei legal. Alianţa Dreapta Unită solicită ferm apărarea democraţiei din România şi a pluralismului politic pentru buna reprezentare a intereselor alegătorilor", arată comunicatul USR.
Partidelor Forța Dreptei și PMP le-au fost refuzați reprezentanții în BEC
Şi partidul Forţa Dreptei reclamă abuzul incredibil, comis împotriva partidelor politice de Opoziţie, referitor la participarea reprezentanţilor în Biroului Electoral Central.
Atât reprezentantului propus de Forţa Dreptei, cât şi reprezentantului propus de Partidul Mişcarea Populară le-a fost refuzată calitatea de membri ai BEC, în pofida temeiurilor legale evidente care dau drept de reprezentare celor două partide, conform comunicatului de presă al Forţei Dreptei.
"Menţionăm că aceste decizii au fost adoptate în cadrul şedinţei BEC la propunerea reprezentanţilor PSD, fapt care trădează părtinirea politică evidentă. Forţa Dreptei va utiliza toate căile legale pentru a contesta decizia arbitrară adoptată astăzi la nivelul Biroului Electoral Central, urmând să se adreseze Înaltei Curţi de Casaţie şi Justiţie pentru remedierea acestei situaţii complet inacceptabile, care pune sub semnul întrebării corecta desfăşurare a alegerilor din 9 iunie. Considerăm că este întemeiată solicitarea Forţa Dreptei de a fi reprezentată atât la nivelul BEC, cât şi a birourilor de circumscripţie şi a secţiilor de votare, întrucât beneficiază de prevederile exprese ale Legii 115/2015 privind alegerile locale, care se află în vigoare şi care dau dreptul la reprezentare formaţiunilor care au ca membri de partid cel puţin 10 deputaţi sau 7 senatori. Acest lucru este cu atât mai mult îndreptăţit de vreme ce Ordonanţa de Urgenţă 21/2024 privind comasarea alegerilor menţionează completarea prevederilor sale cu cele ale Legii 115/2015 privind alegerile locale şi ale Legii 33/2007 privind alegerile europarlamentare", mai spune comunicatul.
****